Document ID: 32014D0395

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Ιουνίου 2014
σχετικά με τη διάθεση στην αγορά για βασική χρήση βιοκτόνων που περιέχουν χαλκό
[κοινοποιηθείσα υπό τον αριθμό C(2014) 4062]
(Τα κείμενα στην αγγλική, γαλλική, γερμανική, δανική, εσθονική, ιταλική, λετονική, μαλτέζικη, ολλανδική, πολωνική, σουηδική, και φινλανδική γλώσσα είναι τα μόνα αυθεντικά)
(2014/395/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1451/2007 της Επιτροπής, της 4ης Δεκεμβρίου 2007, σχετικά με τη δεύτερη φάση του δεκαετούς προγράμματος εργασιών που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (1), και ιδίως το άρθρο 5 παράγραφος 3,
Εκτιμώντας τα ακόλουθα:
(1)
Δυνάμει του άρθρου 4 του κανονισμού (ΕΚ) αριθ. 1896/2000 της Επιτροπής, της 7ης Σεπτεμβρίου 2000, για την πρώτη φάση του προγράμματος που περιλαμβάνεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τα βιοκτόνα (2), ο χαλκός κοινοποιήθηκε για χρήση, μεταξύ άλλων, στους τύπους προϊόντων 2, 5 και 11, όπως ορίζονται στο παράρτημα V της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου, της16ης Φεβρουαρίου 1998, για τη διάθεση βιοκτόνων στην αγορά (3).
(2)
Δεν υποβλήθηκε πλήρης φάκελος προς υποστήριξη της καταχώρισης του χαλκού στο παράρτημα I, IA ή IB της οδηγίας 98/8/ΕΚ εντός κάποιας από τις σχετικές προθεσμίες. Δυνάμει της απόφασης 2012/78/ΕΕ της Επιτροπής, της 9ης Φεβρουαρίου 2012, σχετικά με τη μη καταχώριση ορισμένων ουσιών στο παράρτημα I, ΙΑ ή ΙΒ της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (4) σε συνδυασμό με το άρθρο 4 παράγραφος 2 του κανονισμού (ΕΚ) αριθ. 1451/2007, ο χαλκός απαγορεύεται να διατίθεται στην αγορά για χρήση στους τύπους προϊόντων 2, 5 και 11 από την 1η Φεβρουαρίου 2013.
(3)
Σύμφωνα με το άρθρο 5 του κανονισμού (ΕΚ) αριθ. 1451/2007, η Ιρλανδία, η Εσθονία, η Ιταλία, η Πολωνία, η Γαλλία, το Βέλγιο, το Ηνωμένο Βασίλειο, η Γερμανία, η Λετονία, η Φινλανδία, το Λουξεμβούργο, η Σουηδία, η Δανία και η Μάλτα έχουν υποβάλει στην Επιτροπή χωριστές αιτήσεις για να επιτραπεί η διάθεση στην αγορά βιοκτόνων που περιέχουν χαλκό για ορισμένες χρήσεις.
(4)
Η Επιτροπή δημοσιοποίησε τις αιτήσεις με ηλεκτρονικά μέσα.
(5)
Από τις αιτήσεις προκύπτει ότι η μετάδοση του βακτηρίου Legionella έχει συνδεθεί, ιδίως, με τη χρήση του νερού, όπως το πόσιμο νερό, το νερό για το μπάνιο και το ντους και το νερό των πύργων ψύξης. Επιπλέον, συνάγεται ότι η μόλυνση από Legionella μπορεί να είναι θανατηφόρα, ιδίως σε ευπαθείς ομάδες του πληθυσμού, όπως οι νοσηλευόμενοι σε νοσοκομεία. Σύμφωνα με τις αιτήσεις, η επιλογή κατάλληλου συστήματος ελέγχου του βακτηρίου Legionella είναι πολύπλοκο θέμα και εξαρτάται από ορισμένες παραμέτρους, όπως ο σχεδιασμός του συστήματος, η ηλικία, η πολυπλοκότητα και οι χημικές ιδιότητες του νερού.
(6)
Συνάγεται επίσης από ορισμένες αιτήσεις ότι τα βιοκτόνα που περιέχουν χαλκό χρησιμοποιούνται για να αποφευχθεί η ανάπτυξη οργανισμών σε νερό που χρησιμοποιείται σε πισίνες οι οποίοι μπορεί να οδηγήσουν σε ευρεία ποικιλία λοιμώξεων.
(7)
Συνάγεται επίσης από ορισμένες αιτήσεις ότι τα βιοκτόνα που περιέχουν χαλκό χρησιμοποιούνται για να αποφευχθεί η ανάπτυξη οργανισμών στο κύριο στόμιο εισόδου νερού στις υπεράκτιες εξέδρες πετρελαίου και φυσικού αερίου καθώς και σε άλλες θαλάσσιες και παράκτιες εγκαταστάσεις, στις οποίες η χρήση αυτή είναι σημαντική προκειμένου να μην παρεμποδίζεται η είσοδος του νερού που χρησιμοποιείται, μεταξύ άλλων, για επεξεργασία, παραγωγή πόσιμου νερού και νερού για το μπάνιο και την πυρόσβεση, δεδομένου ότι η παρεμπόδιση της εισόδου του νερού θα μπορούσε να αποδειχθεί καταστροφική για την υγεία και την ασφάλεια του προσωπικού των εγκαταστάσεων.
(8)
Τέλος, συνάγεται από ορισμένες αιτήσεις ότι τα βιοκτόνα που περιέχουν χαλκό χρησιμοποιούνται για να αποφευχθεί η ανάπτυξη οργανισμών στο κύριο στόμιο εισόδου νερού στα πλοία, όπου η χρήση αυτή είναι σημαντική προκειμένου να μην παρεμποδίζεται η είσοδος του νερού που χρησιμοποιείται σε ολόκληρο το σύστημα σωληνώσεων και δικτύου παροχής νερού στο πλοίο. Αυτό περιλαμβάνει τα εσωτερικά στοιχεία όλων των σωληνώσεων, όπως των συστημάτων πυρόσβεσης, που είναι ζωτικής σημασίας για την ασφαλή λειτουργία του πλοίου.
(9)
Δεν υποβλήθηκαν παρατηρήσεις κατά τη δημόσια διαβούλευση σχετικά με τις αιτήσεις αυτές. Τα κράτη μέλη που υπέβαλαν τις συγκεκριμένες αιτήσεις υποστηρίζουν ότι, στην επικράτειά τους, είναι αναγκαίο να υπάρχει επαρκές φάσμα τεχνικά και οικονομικά εφικτών εναλλακτικών λύσεων διαθέσιμων για τον έλεγχο του βακτηρίου Legionella ή άλλων επιβλαβών οργανισμών και, κατά περίπτωση, για τον περιορισμό του κινδύνου παρεμπόδισης της εισόδου του νερού από το κύριο στόμιο στις υπεράκτιες, άλλες θαλάσσιες και παράκτιες εγκαταστάσεις ή στα πλοία.
(10)
Είναι, επομένως, πιθανόν να τεθεί σε σοβαρό κίνδυνο η δημόσια υγεία, αν απαγορευτεί σε αυτά τα κράτη μέλη η χρήση για τον έλεγχο του βακτηρίου Legionella ή άλλων επιβλαβών οργανισμών ή, κατά περίπτωση, για την αποφυγή της ανάπτυξης οργανισμών στα στόμια εισόδου του νερού στις υπεράκτιες εξέδρες πετρελαίου και φυσικού αερίου, σε άλλες θαλάσσιες και παράκτιες εγκαταστάσεις ή στα πλοία. Επιπλέον, το κόστος και η υλικοτεχνική και πρακτική σκοπιμότητα της κατάργησης ή της αντικατάστασης των τρεχόντων συστημάτων που έχουν ως βάση τον χαλκό στα πλοία μπορεί να είναι απαγορευτική σε πολλές περιπτώσεις. Η αντικατάσταση, εφόσον είναι εφικτή, μπορεί να απαιτήσει χρόνο. Συνεπώς, οι αιτούμενες παρεκκλίσεις για βασική χρήση είναι προς το παρόν αναγκαίες.
(11)
Ωστόσο, εάν οι χρήστες βιοκτόνων που περιέχουν χαλκό δεν υποβάλουν πλήρη αίτηση έγκρισης του χαλκού προς χρήση στους σχετικούς τύπους προϊόντων χωρίς αδικαιολόγητη καθυστέρηση, οφείλουν να εφαρμόζουν εναλλακτικές μεθόδους για τον έλεγχο του βακτηρίου Legionella ή την πρόληψη της ανάπτυξης μικροοργανισμών. Συνεπώς, είναι σκόπιμο να απαιτείται, στην περίπτωση αυτή, η έγκαιρη και ενεργός ενημέρωση των χρηστών σε αυτά τα κράτη μέλη, ώστε να έχουν τη δυνατότητα να διασφαλίσουν ότι οι εν λόγω εναλλακτικές μέθοδοι είναι αποτελεσματικές πριν αποσυρθούν από την αγορά τα βιοκτόνα που περιέχουν χαλκό,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Με την επιφύλαξη των συνθηκών που προβλέπονται στο άρθρο 5 παράγραφος 3 του κανονισμού (ΕΚ) αριθ. 1451/2007, η Ιρλανδία, η Εσθονία, η Ιταλία, η Πολωνία, η Γαλλία, το Βέλγιο, το Ηνωμένο Βασίλειο, η Γερμανία, η Λετονία, η Φινλανδία, το Λουξεμβούργο, η Σουηδία, η Δανία και η Μάλτα μπορούν να επιτρέπουν τη διάθεση στην αγορά βιοκτόνων που περιέχουν χαλκό (EC No 231-159-6· CAS No. 7440-50-8) για τις χρήσεις που αναφέρονται στο παράρτημα της παρούσας απόφασης.
2. Εάν έως τις 31 Δεκεμβρίου 2014, το αργότερο, έχουν υποβληθεί φάκελοι με σκοπό την έγκριση της χρήσης χαλκού για τους τύπους προϊόντων που σχετίζονται με αυτές τις χρήσεις και αυτοί έχουν επικυρωθεί ως πλήρεις από το κράτος μέλος αξιολόγησης, η Ιρλανδία, η Εσθονία, η Ιταλία, η Πολωνία, η Γαλλία, το Βέλγιο, το Ηνωμένο Βασίλειο, η Γερμανία, η Λετονία, η Φινλανδία, το Λουξεμβούργο, η Σουηδία, η Δανία και η Μάλτα μπορούν να εξακολουθήσουν να επιτρέπουν τη διάθεση των εν λόγω προϊόντων στην αγορά έως τις καταληκτικές ημερομηνίες που προβλέπονται στο άρθρο 89 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (5) για τις περιπτώσεις όπου μια ουσία έχει ή δεν έχει εγκριθεί.
3. Στις λοιπές περιπτώσεις πλην αυτών που προβλέπονται στην παράγραφο 2, η Ιρλανδία, η Εσθονία, η Ιταλία, η Πολωνία, η Γαλλία, το Βέλγιο, το Ηνωμένο Βασίλειο, η Γερμανία, η Λετονία, η Φινλανδία, το Λουξεμβούργο, η Σουηδία, η Δανία και η Μάλτα μπορούν να εξακολουθήσουν να επιτρέπουν τη διάθεση των εν λόγω προϊόντων στην αγορά έως τις 31 Δεκεμβρίου 2017, εφόσον διασφαλίσουν ότι, από την 1η Ιανουαρίου 2015, παρέχεται στους χρήστες με ενεργό τρόπο ενημέρωση σχετικά με την άμεση ανάγκη να θέσουν σε πρακτική εφαρμογή εναλλακτικές μεθόδους για τους σχετικούς σκοπούς.
Άρθρο 2
Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στη Δημοκρατία της Εσθονίας, στην Ιρλανδία, στη Γαλλική Δημοκρατία, στην Ιταλική Δημοκρατία, στη Δημοκρατία της Λετονίας, στο Μεγάλο Δουκάτο του Λουξεμβούργου, στη Δημοκρατία της Μάλτας, στη Δημοκρατία της Πολωνίας, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 24 Ιουνίου 2014.

Labels: 3
1
6